title: 147 - 9-sinf Informatika va axborot texnologiyalari
text: 147
  12-bob: Tasvirlar
  12-bob haqida umumiy maʼlumot
  Tasvirlarni tahrirlash va manipulyatsiya qilishga oid dasturdan
  foydalanish koʻnikmalari juda katta ahamiyatga ega boʻlib,
  ularni boshqa dasturlarda ham ishlatish mumkin. Matn
  muharririda hujjat yaratilganda undagi mos joylarga tasvirlarni
  joylashtirish talab etilishi mumkin. Shuningdek, tasvirni tegishli
  auditoriya talablariga moslash uchun uni tahrirlash ehtiyoji
  paydo boʻlishi mumkin.
  Baʼzan tasvirlarning oʻlchamini oʻzgartirish yoki tasvirning
  bir qismini qirqib olish zarurati tugʻilishi mumkin. Ayrim
  paytlarda tasvirni boshqa tasvirning ustiga butun yoki
  qisman joylashtirish (tasvirlarni qatlamlashtirish) yoki tasvirni
  asl holatidan teskari tomonga qarab aylantirish (tasvirni
  akslantirish yoki aylantirish) talab etilishi mumkin. Masalan,
  insonlarning yoshi aks etgan koʻplab reklamalarda tasvirning
  ayrim qismlarini oʻzgatirish uchun (deylik, asl rasmda oq
  sochli kishining sochini tasvirni tahrirlash vositalari orqali qora
  sochga oʻzgartirilishi mumkin) suratni tahrirlash koʻnikmalari
  ishlatiladi. “Qizil koʻz” muammosini ham ayrim tasvirlarda
  tuzatish imkoniyati mavjud, shu bilan birga, tasvirni qayta
  ishlash vositalari koʻk-ekran va yashil-ekran texnologiyalarida
  ham ishlatilib, ular video roliklarni boshqa joyda suratga
  olinganday aks ettirishga yordam beradi.
  Aksariyat veb-saytlarda tasvirlar ishlatiladi, agar ularning
  hajmi juda katta va siqiluvchi fayl formatlarida saqlanmagan
  bo‘lsa, ular veb-sahifalarning uzoq vaqt yuklanishiga olib
  keladi. Bu esa veb-sahifaga kiruvchi mijozlarga tayanadigan
  biznes shakllari uchun muammolarni keltirib chiqarishi
  mumkin. Odatda foydalanuvchilar uzoq vaqt yuklanuvchi veb-
  sahifalardan chiqib ketadilar.
  Biroq veb-saytlardan tashqari tasvirlar ishlatiladigan juda koʻp
  yoʻnalishlar mavjud boʻlib, bularga reklama, kinomatografiya,
  video, poster, broshyura va boshqalarni misol qilish mumkin.